                             2.3. “Kutubxonalar ishini samarali tashkil etish” moduli
[bookmark: _Hlk194905450]2-mavzu. Kutubxona ichida kvestlar va interaktiv o‘yinlar tashkil qilish
(2 soat amaliy mashg‘ulot)

Ishning maqsadi: Kutubxonada kvestni tashkil etish va o‘tkazish metodikasi ni o‘rganish. Maktab kutubxonalarida kvest o‘yinlarini o‘tkazishdan maqsad, ularning afzalliklari va  bu o‘yinlarni o‘tkazish usullarini tahlil qilish.
Kutiladigan natija: Tinglovchilar kvest va interaktiv o‘yinlarni tashkil etish matodikasini o‘rganadi, kvest o‘yinlari haqida ma’lumotga ega bo‘ladi , qiziqarli o‘yin va viktorinalarni tashkil etish , ularning ssenariylarini o‘ylab topishni o‘rganadi.
 Tushunchalar: kvest, krossvord, 
	So‘nggi yillarda bolalar va kattalar o‘rtasida kutubxonalarga bo‘lgan qiziqishning tiklanish tendensiyasi quvonarli. Yaxshiyamki, zamonaviy va texnologik elektron kitoblar oddiy qog‘oz kitoblarni siqib chiqarmadi. Ulardan foydalanishning qulayligi qog‘oz sahifalarining yoqimli shitirlashi va kitobxon bilan uning qo‘lidagi qog‘oz kitob o‘rtasida paydo bo‘ladigan sehrli aloqa bilan tenglasha olmadi.
	Kutubxona faqat kitob saqlanadigan joy emas. Bu muloqot qilish, dam olish va hatto ijod qilish uchun makon. Endilikda mamlakatimizdagi kutubxonalar devorlarida turli adabiy-ma’rifiy-ko‘ngilochar o‘yinlar, tanlovlar, turnirlar, viktorinalar, mashhur adabiy asarlar asosida teatrlashtirilgan tomoshalar o‘tkazilmoqda. O‘yin bola uchun o‘rganish va ma’lumot olishning ajoyib usuli bo‘lganligi sababli, aynan kutubxonadagi o‘yin orqali bolalarni kitoblar dunyosiga qiziqtirish va ularda o‘qishga bo‘lgan ishtiyoqni uyg‘otish kerak.

Reja:
1. Kvest va interaktiv o‘yinlarning ahamiyati
2. Kutubxona uchun kvestlar turlari  
3. Interaktiv yondashuvlarning afzalliklari  
 Dars boshlashdan  oldin “Mening ismim…va ismim tarixi”, yoki “men yoqtirgan son, mening sevimli darsim,men bilgan geometrik shakllardan biri ..kabi shakllarda inson ruhiyatiga kirish asosida o‘tkaziladi.
[bookmark: _GoBack]	Kvest (Quest) - bu aslida amerikalik o'yin, bunda bir guruh (3-4 kishi) maxsus tayyorlangan xonada bo‘lib, shu xonadan chiqib ketish uchun turli qiyinchiliklarni hal qilishi kerak bo‘ladi. folklor va adabiy asarlarda syujet qurish usullaridan biri, qahramonlarning qiyinchiliklarni yengish orqali ma’lum bir maqsad sari yo‘l olishi.
"Kvest" - bu sarguzashtlarni izlash, qiyinchiliklarni yengib o‘tish orqali ma’lum bir maqsad sari sayohat qilish.
Kutubxona kvesti - ssenariy, marshrut va ma’lum qoidalarga ega bo‘lgan bir yoki bir nechta badiiy asarlarga asoslangan bir nechta odamlarga mo‘ljallangan o‘yin.
Kutubxonada o‘tkaziladigan tadbirda asosiy e’tibor kitob, mutolaa va birlamchi manbaga qaratilishi lozim.
Kutubxona kvestining maqsadi: yoshlar muhitida kitob va kitobxonlikni kreativ vositalar orqali targ‘ib qilish.
“Tushunchalar tahlili” metodi.
Metodning maqsadi: mazkur metod tinglovchilar yoki qatnashchilarni mavzu boʻyicha tayanch tushunchalarni o‘zlashtirish darajasini aniqlash, o‘z bilimlarini mustaqil ravishda tekshirish, baholash, shuningdek, yangi mavzu boʻyicha dastlabki bilimlar darajasini tashxis qilish maqsadida qo‘llaniladi. 
Metodni amalga oshirish tartibi: 
· ishtirokchilar mashg‘ulot qoidalari bilan tanishtiriladi; 
· o‘quvchilarga mavzuga yoki bobga tegishli bo‘lgan so‘zlar, tushunchalar nomi tushirilgan tarqatmalar beriladi 
(individual yoki guruhli tartibda); 
· o‘quvchilar mazkur tushunchalar qanday ma’no anglatishi, qachon, qanday holatlarda qo‘llanilishi haqida yozma ma’lumot beradilar; 
· belgilangan vaqt yakuniga etgach o‘qituvchi berilgan tushunchalarning to‘g‘ri va toʻliq izohini o‘qib eshittiradi yoki slayd orqali namoyish etadi;  
· har bir ishtirokchi berilgan to‘g‘ri javoblar bilan o‘zining shaxsiy munosabatini taqqoslaydi, farqlarini aniqlaydi va o‘z bilim darajasini tekshirib, baholaydi.



1. Kvest va interaktiv o‘yinlarning ahamiyati 
Kutubxonalar an’anaviy ravishda bilim olish va o‘qish uchun joy sifatida tanilgan, ammo zamonaviy texnologiyalar va interaktiv o‘yinlar ularni yangi avlod uchun yanada jozibador va ilhomlantiruvchi joylarga aylantirishi mumkin. Kvestlar va interaktiv o‘yinlar kutubxona muhitini yangilab, o‘quvchilarning qiziqishini oshirishi va bilim olish jarayonini qiziqarli, amaliy va samarali qilishga yordam beradi. An’anaviy usullardan farqli ravishda, o‘yin shaklidagi tadbirlar ishtirokchilarning faol ishtirokini ta’minlaydi. Kvestlar yordamida kitoblarga asoslangan savollar va topshiriqlar orqali foydalanuvchilar bilimini oshiradi. Interaktiv o‘yinlar jamoaviy ish, muammoni hal qilish va muloqot ko‘nikmalarini rivojlantiradi. 
 Kutubxonalarda o‘quvchilar o‘qish va bilim olishni har doim ham qiziqarli tarzda amalga oshirishmaydi. Kvestlar va o‘yinlar bu jarayonni yanada qiziqarli qilish, o‘quvchilarga o‘zlari uchun qiziqarli va interaktiv tarzda taqdim etish imkonini beradi. Kutubxonalarda tashkil etilgan kvestlar ko‘pincha jamoaviy ishni rag‘batlantiradi. Jamoaviy kvestlar orqali o‘quvchilar bir-birlari bilan hamkorlikda ishlash, muammolarni hal qilish va guruh sifatida g‘alaba qozonishga o‘rgatadilar. Kvestlar va o‘yinlar o‘quvchilarni kreativ fikrlashga va muammolarni yechishga undaydi. Bu turdagi o‘yinlar o‘quvchilarga yangi g‘oyalar yaratish va o‘z bilimlarini amaliyotda qo‘llash imkoniyatini beradi. 
Kutubxonalar faqatgina kitoblar va o‘qish joylari emas, balki bilim olish, ijodkorlik va texnologiyalarni birlashtirish orqali o‘quvchilarning qiziqishini qozonadigan joylarga aylanishi kerak. Kutubxonalarda kvestlar va interaktiv o‘yinlarni joriy qilish yangi avlod uchun ajoyib ilhom manbai bo‘ladi. Bu, nafaqat o‘quvchilarning o‘qish motivatsiyasini oshiradi, balki ularga yangi bilimlarni qiziqarli tarzda olish imkonini beradi. Kelajakda kutubxonalar, texnologiyalar bilan uyg‘unlashgan holda, o‘qish va o‘rganishning yangi shakllarini taklif qilib, o‘quvchilarning ijodiy va intellektual rivojlanishiga xizmat qiladi.
2. Kutubxona uchun kvestlar turlari  
1. Tematik kvestlar: ma’lum bir mavzuga asoslangan sarguzasht o‘yinlar. Masalan, tarixiy voqealar, fantastik romanlar yoki detektiv hikoyalar asosida tashkil qilinadigan kvestlar.  
2. Kitob ovlari: ishtirokchilar kutubxona ichida belgilangan kitoblarni topish uchun yashirin maslahatlarni izlaydi. Bu kitoblarni tartibli joylashishiga e’tibor qaratishga ham yordam beradi.  
3. Kodlarni ochish: kutubxonadagi resurslar asosida jumboqlar va shifrlarni yechish orqali maqsadga yetish.  
4. Virtual va raqamli kvestlar: texnologiyalardan foydalangan holda, QR-kodlar, mobil ilovalar yoki raqamli xaritalar asosida interaktiv kvestlar tashkil etish.  
 Interaktiv o‘yinlarga misollar:  
–  “Kim ko‘p biladi?” Zakovat o‘yinlarining kitob va ilmiy mavzularga moslashtirilgan shakli.  
– “Kutubxona labirinti”: kitoblar orasida yashirilgan maxfiy belgilarni topish.  
– “Qahramonlar izidan”: mashhur kitob qahramonlari haqida savollarni yechib, keyingi bosqichga o‘tish.  
 Kvestlarni tashkil qilishning asosiy qadamlari:  
1. Maqsadni belgilash: kvestning maqsadi (masalan, bilim oshirish, kitoblarni targ‘ib qilish yoki jamoaviy ko‘nikmalarni rivojlantirish) aniq bo‘lishi kerak.  
2. Tayyorlov ishlari: kutubxona resurslari va hududiga mos ravishda jumboqlar, topishmoqlar va vazifalarni ishlab chiqing.  
3. Ishtirokchilar uchun ko‘rsatmalar: qoidalarni aniq tushuntirish va kvest davomida yordam ko‘rsatish uchun rahbar tayinlang.  
4. Mukofot tizimi: ishtirokchilarni rag‘batlantirish uchun kichik sovg‘alar, sertifikatlar yoki kitoblar bilan taqdirlashni yo‘lga qo‘ying.  
5. Qiziqarli dizayn: kvestni qiziqarli va jozibador qilish uchun dekoratsiya, xaritalar yoki maxsus belgilarni ishlating.  
3. Interaktiv yondashuvlarning afzalliklari  
–  Kutubxonaga qiziqishni oshiradi: foydalanuvchilar kutubxonaning resurslari va imkoniyatlari bilan yaqindan tanishadi.  
–  O‘quvchilarning bilimlarini mustahkamlaydi: savollar va vazifalar ularning o‘qish madaniyatini rivojlantiradi.  
–  Ijodkorlikni rag‘batlantiradi: interaktiv o‘yinlar ijodkorlikni oshiruvchi jumboqlar va topshiriqlarni taklif qiladi.  
“Venn diagrammasi” metoddan o‘rganilgan, bir-biriga bog‘liq mavzularni tahlil qilish, solishtirish, taqqoslash va mustahkamlashda foydalanish yaxshi samara beradi. Undan foydalanish bosqichlari:
– tinglovchilar o‘quvchilar ikki guruhga bo‘linadi;
– plakatga chizilgan diagramma doskaga osib qo‘yiladi;
– har bir to‘g‘ri fikrga qo‘yiladigan ball oldindan kelishib olinadi;
– qo‘yilgan topshiriq bo‘yicha guruhlarning har qanday to‘g‘ri yoki noto‘g‘ri fikrlari bir tinglovchilar tomonidan ikki xil rangdagi flamasterda diagrammaning tegishli joylariga yozib boriladi;
	– kichik guruh ichidan biror tinglovchilar sheriklarining  ismi-shariflari to‘g‘risiga ular aytgan fikrlarni qayd qilib boradi;
	– fikr bildirishlar nihoyasiga etgach o‘qituvchi va tinglovchilar hamkorligida to‘g‘ri va noto‘g‘ri javoblar aniqlanadi; 
	– to‘g‘ri javobga uch ball qo‘yiladigan bo‘lsa, har bir noto‘g‘ri fikr uchun guruhning umumiy balidan uch ball olib tashlanadi;
	– eng ko‘p ball to‘plagan guruh g‘olib hisoblanib ular rag‘batlantiriladi;
	– bu jarayonda kichik guruhda qayd etilgan javoblarning noto‘g‘rilari o‘chirib chiqiladi va natijalar e’tiborga olingan holda tinglovchilarga tabaqalashtirilgan ball yoki baho qo‘yiladi.
                                          Kvest o‘yinlarining asosiy xususiyatlari:
· Logika va o‘ylash:
Kvest o‘yinlarida ba’zi bir qoidalar va ko‘rsatmalar bo‘ladi, shuning uchun o‘yinchilarning o‘ylash va logika bilan yechim topishi talab etiladi. 
· Syujet:
Kvest o‘yinlarida syujet mavjud bo‘lib, o‘yinchilar uning bir qismi bo‘lib, o‘yinni hal qilish orqali syujetini bilib chiqadilar. 
· Harakat:
Kvest o‘yinlari xonada bo‘lib, shu xonada o‘yinchilar harakat qilib, ob’ektlarni izlab, hal qilishlari kerak bo‘ladi. 
· Topshiriqlar:
O‘yinchilar turli-tuman topshiriqlarni bajarishga majbur bo‘ladilar, masalan, rebus, sirli qoqil, yopishtiruvchilar, turli savollar. 
· Jamoaviy ishlash:
Kvest o‘yinlari jamoaviy ish bo‘lib, o‘yinchilar bir-biri bilan o‘zaro harakat qilib, birga yechim topishga harakat qilishadi. 
Kvest o‘yinlari ko‘p mamlakatlarda, jumladan, O‘zbekistonda ham kengayayotgan. Tashkentda ham ko‘pgina kvest xonalari mavjud. 
Kvest o‘yinlarining foydalari: O‘yinchilarning o‘ylash qobiliyatlarini oshiradi, Jamoaviy ishlash qobiliyatlarini oshiradi, Stressni kamaytiradi va quvonchli vaqt o‘tkazishga yordam beradi.
Mantiqiy topishmoqlar:
• Turli xil topishmoqlardan foydalanish mumkin, masalan, rebuslar, anagrammalar, kriptogrammalar yoki kutubxona yoki adabiyot haqidagi bilimlarga asoslangan mantiqiy masalalar.
• Topishmoqlar muayyan kitoblar, mualliflar yoki mavzular bilan bog‘liq bo‘lishi mumkin, bu esa ishtirokchilarga kitoblar va kitob madaniyati haqida yangi ma’lumotlar olish imkonini beradi.
2. Adabiyot kvesti:
• Kvest ma’lum bir adabiy asarga asoslangan bo‘lishi mumkin va ishtirokchilar kitob syujeti bo‘ylab yo‘lni bosib o‘tishlari, topshiriqlarni bajarishlari va topishmoqlarni yechishlari kerak bo‘ladi.
• Topshiriqlar asar bilan bog‘liq iqtiboslar, qahramonlar yoki joylarni topish, shuningdek, syujetga asoslangan mantiqiy muammolarni hal qilishni o‘z ichiga olishi mumkin.
3. Xaritalar bilan kvest:
• Kutubxona yoki uning atrofi xaritasini yaratish va xarita bo‘yicha ko‘rsatmalar yoki topshiriqlarni yashirish mumkin.
• Ishtirokchilar xarita bo‘ylab marshrutni bosib o‘tishlari, har bir bosqichda topshiriqlarni bajarishlari va oxirida yashirin sovrin yoki sirni topishlari kerak bo‘ladi.
4. Foto-kvest:
• Ishtirokchilarga kutubxonada suratga olish bilan bog‘liq muayyan vazifalarni bajarish, masalan, muayyan buyumlarni topish, ishtirok etish taklif etiladi.
Kutubxonada kvestni tashkil etish va o‘tkazish metodikasi:
1. Kvest g‘oyasi/mavzusini tanlash.
2. O‘yin konsepsiyasini ishlab chiqish.
3. Ssenariy tuzish.
4. Yo‘nalishlar uchun mas’ul bo‘lgan ishtirokchilar va xodimlar (tashabbus guruhi) tarkibini aniqlash.
5. O‘yinning umumiy xaritasini tuzish.
6. Kvestni reklama qilish.
7. Tanlangan mavzuga muvofiq kutubxona xonasining ichki bezagi.
8. G‘oliblarni taqdirlash.
Sovrinlar (bonuslar) sifatida bunday tadbirlar uchun an’anaviy bo‘lgan kitoblar, disklar, firma daftarlari, ruchkalar, shirinliklar sovg‘alar, shuningdek, ijodiy sovg‘alar: kvestdan o‘tgandan so‘ng to‘plangan "xazina xaritasi," kvest qahramonlari bilan kostyumdagi fotosurat (texnik imkoniyatlar mavjud bo‘lganda).
Kutubxona kvesti ssenariysi
Ssenariy topshiriqlar bajariladigan nuqtalarni syujet chiziqlari bilan birlashtiradi. O‘yin teatrlashtirish, ekskursiya, marshrut (bu holda marshrut varaqasi yoki xaritasi tuziladi) yoki barcha nomlangan variantlarni birlashtirish shaklida o‘tkazilishi mumkin. Kvest syujeti vazifalar, qahramonlar, dizaynni birlashtiradi.
Topshiriqlar markaziy, o‘yinni birlashtiruvchi mavzuga qarab turli xil bo‘lishi mumkin:
• intellektual (muayyan asar matnini bilish, krossvord, boshqotirma, rebus, detektiv masala, shifrni yechish);
• taxminiy (yo‘l-yo‘riq, chiqish, xaritadagi marshrut, kitobdagi joyni topish);
• texnik (biror narsani yig‘ish, masalan, maket, xat);
• sportga oid (biror narsaga sakrash, nishonga tekkizish, "qo‘riqlash nurlari"ga tegmasdan o‘tish);
• ijodiy (qahramon, davr kollajini tuzish, kitob muqovasini chizish).
Kvestdan o‘tish qoidalari tashkilotchilar tomonidan o‘zgartiriladi va o‘yin boshlanishidan oldin e’lon qilinadi:
1. O‘yin qandaydir shartli belgi bo‘yicha barcha ishtirokchilar uchun bir vaqtda boshlanadi.
2. Topshiriqlarning bajarilishini nazorat qilish yetakchi tomonidan yoki xaritada, yo‘l varaqasida, ishtirokchining kartochkasida belgi bilan belgilanadi.
3. O‘yin qoidalarini buzganlik, marshrutdan chetga chiqqanlik uchun jamoaga jarima solinadi - qo‘shimcha savol (topshiriq) yoki o‘yindan chetlatish.
4. O‘yinning tugashi birinchi yoki oxirgi jamoaning oxirgi nuqtaga kelishi va natijalarni baholashdir.
Xulosa
Kutubxona ichida kvestlar va interaktiv o‘yinlar tashkil qilish – bu yoshlarni kitob o‘qishga jalb qilish, bilim olishni zavqli jarayonga aylantirish va jamoaviy faoliyatni rivojlantirish uchun ajoyib imkoniyatdir. Innovatsion yondashuvlar bilan kitob va bilim maskani sifatida kutubxonani yanada jonli va qiziqarli muhitga aylantirish mumkin.
“Toza” va “xira” oynalar metodi.
Ishtirokchilar bir varaq qogozni buklab, ikki bo‘lim yasash so‘raladi. Buklangan varaqning bir bo‘limini “toza oyna” va ikkinchi bo‘limini “xira oyna” deb nomlang. “Toza oyna” mavzuga oid tushungan fikrlarni yozib boradi. “Xira oyna” bo‘limiga tushunmagan  qo‘shimcha ma’lumot talab qiladigan so‘zlar yozib boriladi.

